Az 1308/2013/EU európai parlamenti és tanácsi rendelet 94. cikke (1) bekezdésének d) pontjában említett egységes dokumentumnak és egy borágazati elnevezéshez tartozó termékleírás közzétételére való hivatkozásnak a közzététele.

(2020/C 51/15)

Ez a közzététel az 1308/2013/EU európai parlamenti és tanácsi rendelet (1) 98. cikke alapján jogot keletkeztet a kérelem elleni felszólalásra e közzététel időpontjától számított két hónapon belül.

EGYSÉGES DOKUMENTUM

„Adamclisi”

PDO-RO-N0037

A kérelem benyújtásának időpontja: 2016 március 30

1. Bejegyzendő elnevezés

Adamclisi

2. A földrajzi árujelző típusa

OEM – oltalom alatt álló eredetmegjelölés

3. A szőlőből készült termékek kategóriái

1. Bor

4. A bor(ok) leírása

A fehér-/rozéborok analitikai és érzékszervi jellemzői

A fehérborok kiegyensúlyozottak, jó savassággal, intenzív aromaprofillal és összetett virágos bukéval; a színek a világossárgától az érett búzaszalmára emlékeztető árnyalatig és a sárgászöldig terjednek.

Az aromák a trópusi gyümölcsök széles körét ölelik fel, a citrusfélék, különösen a vérnarancs dominanciájával, amelyet a banán és az ananász intenzív aromája, valamint az egres, a grapefruit és a bodzavirág aromája kísér.

A rózsaszínnek a halványtól az intenzívig terjedő különféle árnyalataiban előforduló rozéborok nagyon jó borkősavtartalommal rendelkeznek, ami különleges frissességet kölcsönöz a boroknak és kiemeli sajátos aromájukat. Az antocianinok bőséges felhalmozódása enyhén rózsás színű rozéborokat eredményez.

Íz tekintetében a rozéborok cseresznye- és vérnarancsízűek, a fehér ribizli intenzív tónusaival. A nagyon enyhe ásványos jegyeket – amelyeket a szőlőtermő talaj befolyásol – szinte teljesen elfedi a gyümölcsös aromák dominanciája és azok kellemesen élénk savassága.

Általános analitikai jellemzők Maximális összes alkoholtartalom (térfogatszázalék) 15 Minimális tényleges alkoholtartalom (térfogatszázalék) 11,50 Minimális összes savtartalom 4,5 g/l, borkősavban kifejezve Maximális illósavtartalom (milliekvivalens/liter) 18 Maximális összes kén-dioxid-tartalom (milligramm/liter) 200

A vörösborok analitikai és érzékszervi jellemzői

A vörösborok színe erős intenzitású, amely a fiatal bor mélyvörös színétől a rövid érlelési időszak alatti rubinvörösig terjed. A vörösborokat a cukrok, antocianinok és polifenolok felhalmozódása jellemzi, amely létrehozza az extrahált borok készítését elősegítő tényezők együttesét.

A vörösborok aromája az erdei gyümölcsökre, nevezetesen a túlérett áfonyára, a mandulára és a keserű kései meggyre emlékeztet, amelyet fűszerek, például bors és zöldpaprika, a frissen kaszált szénáéhoz hasonló bukéval rendelkező, enyhén füstölt aszalt szilva és markáns fekete ribizli kísér, bársonyos tanninokkal a háttérben.

Általános analitikai jellemzők Maximális összes alkoholtartalom (térfogatszázalék) 15 Minimális tényleges alkoholtartalom (térfogatszázalék) 11,50 Minimális összes savtartalom 4,5 g/l, borkősavban kifejezve Maximális illósavtartalom (milliekvivalens/liter) 20 Maximális összes kén-dioxid-tartalom (milligramm/liter) 150

5. borkészítési eljárások

a) Alapvető borászati eljárások

A borkészítésre vonatkozó releváns korlátozás

Tilos a következő borkészítési eljárások alkalmazása:

— a must és a törkölykeverék hőkezelése vörösborok előállítása során;

— hűtéssel történő sűrítés;

— alkoholmentesítés;

— kéntelenítés fizikai eljárásokkal;

— kationcserélők használata.

b) Maximális hozamok

Teljes érettségnél szüretelt szőlőből előállított fehér-, rozé- és vörösboroknál:

7 000 kilogramm szőlő hektáronként

Rozé- és vörösboroknál:

68 hektoliter hektáronként

Fehérboroknál:

70 hektoliter hektáronként

6. Körülhatárolt földrajzi terület

Az „Adamclisi” ellenőrzött eredetmegjelöléssel ellátott borok előállításának körülhatárolt területét Konstanca (Constanţa) megye következő települései alkotják:

— Adamclisi település:

— Adamclisi falu;

— Abrud falu;

— Hațeg falu;

— Urluia falu;

— Zorile falu.

7. Fontosabb borszőlőfajták

Pinot Noir N – Blauer Spätburgunder, Burgund mic, Burgunder roter, Klävner Morillon Noir

Chardonnay B – Gentil blanc, Pinot blanc Chardonnay

Fetească neagră N – Schwarze Mädchentraube, Poama fetei neagră, Păsărească neagră, Coada rândunicii

Cabernet Sauvignon N – Petit Vidure, Bourdeos tinto

Sauvignon B – Sauvignon verde

Syrah N – Shiraz, Petit Syrah

8. A kapcsolat(ok) leírása

Kapcsolat a földrajzi területtel – A földrajzi terület ismertetése

A terület körülhatárolása nem egyetlen termelő földbirtoka, hanem Adamclisi talaj- és éghajlati viszonyai alapján történik, amelyek eltérnek a szomszédos Murfatlar és Oltina ellenőrzött eredetmegjelölést viselő területétől.

Adamclisi területe egy régóta meglévő, történeti adatokkal dokumentált szőlőtermő terület Románia Dobrudzsa (Dobrogea) régiójában.

Adamclisi Délnyugat-Dobrudzsa legmagasabb fennsíkján, Oltina és Murfatlar területének közelében található. Az említett elhelyezkedésnek, valamint annak köszönhetően, hogy itt a talaj – a szomszédos területek túlnyomórészt löszös talajához képest – feketeföld jellegű, Adamclisi vörösborai közepesen testesek, különféle határozott elsődleges aromákkal (gyümölcsösség), mint amilyenek a füstölt szárított gyümölcsök és az erdei gyümölcsök, míg a fehérborok erőteljes ásványos jegyeket mutatnak a földes kopár (regosol) rendzina és feketeföld talajoknak köszönhetően.

Kapcsolat a földrajzi területtel – Ok-okozati összefüggés

Az Adamclisi-fennsíknak – amely túlnyomórészt vasban és magnéziumban gazdag feketeföld, akár 0,8 m mély mészkőüledékekkel – és az évente több mint 1 800 óra napsütésnek köszönhetően a fehérborok gyümölcsösek, mégis virágosak és testesek, míg a vörösborok, különösen a Murfatlar OEM borok bársonyosan lágy tanninokat tartalmaznak, amelyek enyhítik a fajtára jellemző fanyarságot.

A Murfatlar Research and Development Station for Wine-Growing and Wine-Making (Murfatlar Szőlőtermesztési és Borászati Kutató és Fejlesztő Állomás) által végzett talaj- és agrokémiai vizsgálatok jelentős területet találtak Adamclisiben, ahol az 1975–1980 közötti időszakban szőlőtermelés folyt. Ezt a területet sok évvel később (2000–2001) megtisztították, majd ezt követően nemes fajtákkal ültették be újra. Az érintett területek eltérnek a szomszédos Murfatlar és Oltina OEM területeitől, mivel néha jelentős különbségek mutatkoznak a környezeti feltételek szempontjából.

Murfatlar és Oltina területével ellentétben Adamclisi területének a szomszédos erdőkhöz való közelsége valamennyi fajta esetében kedvez a jótékony eső jobb eloszlásának a vegetációs időszakban.

A Duna partján fekvő Oltina szomszédos területéhez képest Adamclisiben sokkal ritkábban fordul elő köd, ezért a megfelelő mennyiségű napsütésnek köszönhetően a növekedés és a teljes érettség sokkal korábban következik be, és a szőlő több polifenolt és antocianint halmoz fel, mint a szomszédos területeken. A borok ezért kerekebbé és bársonyossá válnak, erdei gyümölcsös és fűszeres aromákkal (vörösborok), vagy frissek és selymesek lesznek a trópusi gyümölcsökre és a mézre emlékeztető aromákkal (fehérborok).

A fehér- és a vörösbor tulajdonságait olyan tényezők határozzák meg, mint például az éves napsütéses napok száma (átlagosan 300 nap/év), a felszínen karbonátokat tartalmazó, a szőlő számára létfontosságú tápelemekkel dúsított feketeföld talaj és Adamclisi területének elhelyezkedése Délnyugat-Dobrudzsa kontinentális fennsíkján, optimális távolságra mind a Fekete-tengertől, mind a Dunától, amely mérsékeli a hőhullámokat, és optimális maximális nyári nappali hőmérsékletet biztosít a cukrok felhalmozódásához; harmatos éjszakák gyakorlatilag nem léteznek a területen jelenlévő szél miatt.

A vörösesbarna talajban található mészkőn és meszes homokkőn képződött vassókban gazdag talaj kiváló antocianin-felhalmozódást tesz lehetővé, amely a vörösborok intenzív színében és enyhén ásványos ízében tükröződik, hozzájárulva a hosszú, gazdag utóízükhöz.

Kapcsolat a földrajzi területtel – Az emberi tényezők ismertetése

A bor minőségét a hagyományt őrző borok készítéséhez szükséges készségekkel rendelkező szakemberek biztosítják, akik innovatív technológiákat alkalmaznak a szőlőültetvényeken és a bortermelésben.

Az ültetvények többségében (a szőlőültetvények főként kisebb méretű és dombos teraszokon helyezkednek el) a termelők a vessző és a tőke metszésével gondozzák a szőlőültetvényeket. Ez a metszés, valamint a humuszban és ásványi anyagokban gazdag talaj biztosítja az OEM Adamclisi területen előállított tipikus borokat.

A borok előállítása a szőlőtermesztés harmadik évétől kezdve megengedett az OEM Adamclisi jellegzetességének megőrzése érdekében, ami olyan borokat eredményez, amelyekben nagyon jól felhalmozódnak a cukrok, az antocianinok és a polifenolok, és amelyek állandó alkoholtartalma meghaladja a 12,5–13 térfogatszázalékot.

A talaj típusa (löszrétegek, különösen a vörösborok számára kedvező karbonát) idővel lehetővé tette a szőlőültetvények sajátos gondozását, amely az utóbbi években kiegészült az Adamclisi területének talaj- és éghajlati adottságaihoz alkalmazkodó, minősített ültetési anyagok használatával. Ezek magas hozamú klónok és alanyok oltványai, amelyek nagy valószínűséggel ellenállnak a forró, száraz nyaraknak és az erős széllel járó, zord teleknek.

Kapcsolat a földrajzi területtel – A termék ismertetése

Az Adamclisire jellemző éghajlat és talaj különleges jelleget kölcsönöz a területen előállított boroknak, amely eltér a szomszédos területeken termelt borokétól.

A fehérborok színe az érett búza színétől a sárgáig változhat, zöldes irizálással, intenzív aromái pedig a citromtól és a szőlővirágtól az ananászig és a banánig terjednek. Ezek olyan jellemzők, amelyeket a területen a napsütés állandó szintje határoz meg.

A vörös- és a rozéborok színe a halvány rózsaszíntől a rubinvörösig vagy a liláig terjed. A borokat a borkősav- és az alkoholtartalom közötti egyensúly, az enyhén füstölt szilva és a fekete erdei gyümölcsök sajátos aromái, valamint a zöldpaprika és a bors aromája és íze jellemzi, amelyet a pörkölt mandula és a keserű fekete erdei cseresznye erős aromája kísér. A vörösborokban jó az antocianin-felhalmozódás.

A fehér- és rozéborok kiegyensúlyozott szerkezetűek és jó savasságúak, valamint az érés kezdetétől jó a cukrok és a polifenolok felhalmozódása. A szőlőültetvények délkeleti kitettsége, a napsütéses napok magas száma és a kiegyensúlyozott csapadékmennyiség, valamint a közepes/magas humusz- és tápanyagtartalmú talajok kiváló szőlőérést eredményeznek. Az antocianinok, a polifenolok és a cukrok felhalmozódása egyensúlyt és összetett aromákat kölcsönöz a boroknak, amit az is segít, hogy levéltelenítés helyett csak enyhe csonkázást végeznek a szőlőn július-augusztusban, gazdagon termő vegetatív tömeget biztosítva számára, amely megőrzi az aromapotenciált is.

9. További alapvető feltételek

Nincsenek

A termékleíráshoz vezető link

http://onvpv.ro/sites/default/files/caiet_sarcini_doc_adamclisi_modif_cf_notif_comisiei_europene_din_20.05.2019_no_track_changes.pdf

(1) HL L 347., 2013.12.20., 671. o.